<classify> MAMLAKA ya Mapato Tanzania TRA imewataka watu binafsi na kampuni zilizoingiza magari kutoka nje ya nchi kwa kibali cha muda mfupi tangu mwaka 20162017 kujisalimisha kwa kuendelea kuyatumia bila kuyalipia kodi.Kamishina wa Forodha na Ushuru wa Bidhaa, Ben Asubisye kupitia vyombo vya habari jana, ametoa notisi ya siku 30 akiagiza wamiliki wa magari hayo 195 kujisalimisha kwenye ofisi za TRA.Kwa mujibu wa orodha iliyoambatanishwa na notisi hiyo inaonesha miongoni wa magari hayo yanayosakwa ni pamoja na Mercedes Benz 89, Mitsubishi Fuso 18, Toyota Land Cruiser 15, Scania nane. Pia mamlaka hiyo kupitia mtandao wake imeweka orodha na majina ya watu na kampuni wanaosakwa pamoja na aina ya magari waliyoingiza. Magari hayo yaliingia nchini kwa utaratibu wa kupewa vibali vya muda tangu mwaka 2016 hadi 2017.Kwa mujibu wa Sheria ya Forodha ya Jumuiya ya Afrika Mashariki ya mwaka 2004 wenye magari haya walitakiwa wawe wameyarudisha katika nchi yalikotoka ndani ya miezi mitatu tangu siku yalipoingia, ilielezwa katika notisi hiyo.Katika taarifa yake hiyo, Asubisye alibainisha kuwa kwa mujibu wa kumbukumbu zilizopo magari hayo bado yanaonekana kuwa yapo nchini hivyo kuwataka wamiliki hao kuyasalimisha TRA ndani ya muda waliopewa hatua na taratibu nyingine za forodha zichukuliwe.Tunapenda kuwataarifu wamiliki magari haya kinyume na utaratibu kwamba mara tu baada ya muda huo kumalizika, msako mkali utafanyika kwa kushirikiana na vyombo vingine vya udhibiti na hatua stahiki zitachukuliwa kwa yeyote atakayekutwa amekiuka, maudhui na matakwa ya kiforodha ya tangazo hili, alisema.Mkurugenzi wa Elimu kwa Mlipa Kodi TRA, Richard Kayombo alifafanua kwamba wamiliki hao walipaswa kulipia kodi ili wayasajili kwa namba za nchini. Wasipojisalimisha tukiwasaka tunayataifisha hayo magari, hata kama wengine wameyakatakata na kuuza kama vipuli watalipa kodi inayostahili, alisema Kayombo.TRA imebainisha kuwa usajili wa vyombo vya usafiri Tanzania Bara unasimamiwa na Sheria Namba 30 ya Usalama Barabarani ya Mwaka 1973, Sheria ya Vyombo vya Usafiri Kodi ya Usajili na Ubadilisha wa Umiliki ya Mwaka 1972, Kanuni za Usalama Barabarani magari ya kutoka nje ya nchi ya mwaka 1973 na Taratibu za Usalama Barabarani usajili wa vyombo vya usafiri marekebisho ya mwaka 2001.Kamanda wa Polisi wa Kanda Maalumu ya Polisi Dar es Salaam, Lazaro Mambosasa amesema polisi wapo tayari muda wote watakapohitajika na TRA ili kutekeleza oparesheni walizokusudia kwa mujibu wa sheria, hivyo wanasubiri kupewa taarifa rasmi kusaka watu hao.  <topic>: KITAIFA 